Zenia Stampe (RV), 2026-02-17:
Tak for det.
Jeg har så ikke så meget imod, at ministeren tager æren for den her dyrevelfærdsaftale, for jeg synes jo desværre, at den bruges til en ordentlig omgang dyrevelfærdswashing, når ministeren turnerer med et budskab om, at aldrig har der været gjort så meget godt for dyrene som under en Venstreminister.
Det er jeg ikke helt enig i.
Derfor kan jeg jo godt lide fødevareministeren som menneske, men jeg er meget uenig i den udlægning.
Så til forslaget i dag.
Vi støtter selvfølgelig, at man straffes hårdere, når man mishandler dyr.
I det hele taget er det på tide, at vi lærer at have respekt for andre levende væsener end os selv.
Det er kommet alt for sent til os i Danmark, fordi vi har haft et industrielt dyrelandbrug i mange år og derfor har vænnet os til, at dyr er sådan nogle ting, eller også er det noget, der ligger i en køledisk.
Det er på tide, at vi forstår, at det er levende, sansende, følende væsener.
Vi skal ikke udsætte dem for lidelse, og vi skal respektere deres behov.
Det er faktisk det, der står i vores nye dyrevelfærdslov, som vi vedtog for nogle år siden.
Nu var Enhedslisten allerede inde på det.
Jeg har det sådan lidt dobbelt med den her aftale, for jeg synes nogle gange, at diskussionen omkring straf kommer til at overskygge den systematiske mishandling, der sker af dyr inden for bekendtgørelsen.
Der er jo flere, bl.a. en meget kyndig dyrlæge, der skrev en kronik for nogle uger siden, hvor han sagde, at bekendtgørelsen jo er et brud på dyrevelfærdsloven.
Det, at vi sender statslige kontrollanter ud for at se, om der er reel efterlevelse, fortæller jo ikke noget om, om dyrevelfærdsloven bliver overholdt, for reglerne er ikke nok til at håndhæve loven.
Jeg er fuldkommen enig i det.
Jeg er lidt bange for, at den her fokus på straf, som jeg støtter, kommer til at overskygge de generelle forhold i ikke mindst svineindustrien.
Når vi ser, og når vi ved, at hver femte pattegris dør, og hver sjette so dør i produktionen, inden de overhovedet når slagteriet, er det jo, fordi det er et sygt produktionssystem, som ikke tager hensyn til dyret og hverken forhindrer, at dyret lider, eller tager hensyn til dyrets behov.
Det er fuldstændig soleklart.
Det er jo sund fornuft.
Det er jo ikke kun billeder af sultne døde pattegrise.
De tal er nok til at konstatere, at vores dyrevelfærdslovs §§ 1-3 ikke bliver overholdt.
Derfor bliver jeg lidt bekymret, når debatten i dag også kommer til at handle om de brodne kar eller de dårlige eksempler.
Jeg spørger så de ordførere, der nævner de dårlige eksempler og brodne kar, om det så bl.a. er landbrugets top, som er blevet taget i det, som de fleste nok vil vurdere er grove dyrevelfærdskrænkelser, og hvis man så ikke engang vil kalde dem de brodne kar eller de dårlige eksempler, hvem er det så, vi taler om?
Og så kan jeg godt blive bekymret for den her nye risikobaserede kontrol, for hvis hr. Søren Søndergaard med det, der foregår i hans stalde, eller formanden for Danske Svineproducenters eller formanden for L&F' Sektor for Gris' forhold, som vi har set billeder af, ikke er bekymrende og ikke er brodne kar, skal de så kun have besøg hvert tiende år?
Det, vi har lagt ind nu, er jo kontroller i gennemsnit hvert femte år i hver besætning, og hvis dem, vi så billeder af på TV 2, er the good guys, hvor tit får de så besøg?
Er det hvert tiende år?
Og hvem er det så, der skal have besøg hvert andet år?
Hvordan ser der så ud hos dem, hvis dem, vi så på TV 2, er de gode?
Det synes jeg vi bliver nødt til at huske i alt det her, for hvis der er noget, jeg har lært de sidste mange år i Folketinget og ikke mindst på landbrugsområdet, så er det røgsløret.
Jeg er lidt bange for, at det er sådan den generelle beskrivelse af den her dyrevelfærdsaftale.
Javist er der enkelte gode ting, men aftalen gør ikke grundlæggende op med den statsautoriserede dyremishandling, vi ser.
Når jeg kalder den statsautoriseret, ved jeg ikke engang rigtig, om jeg synes, den er det, for jeg mener, at den er et brud med den dyrevelfærdsaftale, som nogle af os brugte ret lang tid på at forhandle, og som nogle af os mente var alvorlig og historisk, men som vi jo bare kan se på det, der foregår ude i staldene, ikke er den virkelighed, man møder derude.
Hvis man så ikke engang synes, at det er de brodne kar, men det er de gode eksempler, så ved jeg slet ikke, hvor vi er.
Men ikke desto mindre er det jo staten, der bliver sendt ud for at kontrollere, om der er regelefterlevelse, og det bliver så brugt til at konstatere, om man overholder dyrevelfærdsloven eller ej.
Jeg har sammen med min gode kollegaer faktisk være med til at vedtage et lovforslag om dyrevelfærdslov, som helt klart fastslår: Dyr må ikke lide.
Man skal tage hensyn til deres behov.
Færdig, bum!
Jeg synes, det er så befriende, at vi i dag hører, hvor Moderaterne står.
For jeg har faktisk været lidt i tvivl.
For i de sidste par uger turnerede Moderaternes daværende fødevareordfører, som nu er ældreminister, rundt med budskabet om, at man ville halvere antallet af svin i Danmark, og at man så ville hæve dyrevelfærden.
Det kan jeg så høre der her ikke er tale om.
På en eller anden måde havde jeg også en fornemmelse af, at det måske bare var Danish Crown, der havde hvisket Moderaterne i ørerne, at man godt kunne tænke sig at beholde de der småsvin i Danmark og opfede dem og slagte dem her i stedet for at køre dem til Tyskland og Polen.
Det har bare ikke noget at gøre med dyrevelfærd.
Når jeg siger, at det er statsautoriseret dyremishandling, så er det, fordi jeg forholder mig til de billeder, jeg ser, og jeg bliver vred over det, for jeg synes ikke, at vi som folk og vi som land kan være det bekendt.
Jeg synes, det er noget svineri.
Jeg synes, det er amoralsk, og jeg kan slet ikke have, at det sker i vores land, og at argumentet er EU, og det er, fordi de sydeuropæiske lande gør det dårligt.
Ved I hvad, jeg har det sådan, at hvis de i Sydeuropa vil mishandle dyr, svin, for at kunne sælge dem billigt til polakker, tyskere, englændere eller kinesere, så lad dem gøre det, men det skal ikke foregå her, og det skal ikke foregå i mit navn.